(97)
जौं पे हरि जनके औगुन गहते।
 तौ सुरपति कुरूराज बालिसों कत हठि बैर बिसहते। 1।
 जैा जप जाग जोग ब्रत बरजित, केवल प्रेम न चहते।
 तौं कत सुर मुनिबर बिहाय ब्रज, गोप -गेह बसि रहते। 2।
 जौं जहँ-तहँ प्रन राखि भगतको ,भजन-प्रभाउ न कहते।
 तौ कलि कठिन करम-मारग जड़ हम केहि भाँति निबहते। 3।
 जौ सुतहित लिये नाम अजामिलके अघ अमित न दहते।
 तैा जमभट साँसति-हर हमसे बृषभ खोजि खेाजि नहते। 4।
 जौ जगबिदित पतितपावन, अति बाँकुर बिरद न बहते।
 तौ बहुकलम कुटिल तुलसीसे, सपनेहुँ सुगति न लहते। 5।
 (98)
ऐसी हरि करत दासपर प्रीति।
 निज प्रभुता बिसारि जनके बस, होत सदा यह रीति। 1।
 जिन बाँधे सुर-असुर, नाग-नर, प्रबल करमकी डोरी।
 सेाइ अबिछिन्न ब्रह्म जसुमति हठि बाँध्यो सकत न छोरी। 2।
 जाकी मायाबस बिरंचि सिव नाचत पार न पायो।
 करतल ताल बजाय ग्वाल-जुवतिन्ह सोइ नाच नचायो। 3।
 बिस्वंभर,श्रीपति,त्रिभुवनपति, बेद-बिदित यह लीख।
 बलिसों कछु चली प्रभुता बरू ह्वै द्विज माँगी भीख। 4।
 जाको नाम लिये छूटत भव जनम मरन दुख भार।
 अंबरीष-हित लागि कृपानिधि सोइ जनमें दस बार। 5।
 जोग-बिराग, ध्याान -जप-तप-करि, जेहिं खोजत मुनि ग्यानी।
 बानर-भालु चपल पसु पामर, नाथ तहाँ रति मानी। 6।
 लोकपाल, जम, काल, पवन, रबि, ससि सब आग्याकारी।
 तुलसिदास प्रभु उग्रसेन के द्वार बेंत कर धारी। 7। 